作者:李曾伯
標題:賀新郎
內容:幸得閒中趣。問何為、倏逾桂嶺，重來荊渚。喚醒門前弧矢夢，鉤月相輝初度。謾羞聽、軍中鼙鼓。馬上弓刀成底事，僅平明、旆入襄州去。能不愧，古羊杜。此身何以酬明主。悵新來、鬢毛添白，衰容如許。三萬貔貅齊賈勇，好為一清狐兔。看柳色、大堤如故。世事付之杯酒外，那棋邊、得失都休語。來共看，雁兒舞。